IT-TRATTAT

li jistabbilixxi l-Komunità tat-Trasport

Il-Partijiet, li huma

L-UNJONI EWROPEA, minn hawn 'il quddiem imsejħa “l-Unjoni” jew “l-Unjoni Ewropea”,

u

IL-PARTIJIET TAL-EWROPA TAX-XLOKK, ir-Repubblika tal-Albanija, il-Bożnija-Ħerzegovina, l-Eks-Repubblika Jugoslava tal-Maċedonja, il-Kosovo (*1) (minn hawn ’il quddiem imsejjaħ il-Kosovo), il-Montenegro, ir-Repubblika tas-Serbja,

il-partijiet kollha msemmija hawn fuq minn hawn ’il quddiem flimkien imsejħa “il-Partijiet Kontraenti”.

FILWAQT LI JIBNU fuq ix-xogħol li sar fil-qafas tal-Memorandum ta’ Qbil dwar l-Iżvilupp tan-Netwerk Prinċipali tat-Trasport Reġjonali tal-Ewropa tax-Xlokk, iffirmat fil-Lussemburgu fil-11 ta’ Ġunju 2004, u FILWAQT LI JINNUTAW li dan il-Memorandum ta’ Qbil mhux ser jibqa’ rilevanti aktar;

FILWAQT LI JIRRIKONOXXU l-karattru integrat tat-trasport internazzjonali u filwaqt li JIXTIEQU li joħolqu Komunità tat-Trasport bejn l-Unjoni Ewropea u l-Partijiet tal-Ewropa tax-Xlokk ibbażata fuq l-integrazzjoni progressiva tas-suq tat-trasport tal-Partijiet Kontraenti abbażi tal-acquis rilevanti;

FILWAQT LI JIKKUNSIDRAW li r-regoli li jikkonċernaw il-Komunità tat-Trasport qegħdin biex jiġu applikati fuq bażi multilaterali fi ħdan il-Komunità tat-Trasport u għalhekk jeħtieġ li jiġu definiti regoli speċifiċi f’dak ir-rispett;

FILWAQT LI JINNUTAW il-Ftehim Interim u l-Memorandum rilevanti dwar Miżuri Prattiċi li r-Repubblika Ellenika u l-Eks-Repubblika Jugoslava tal-Maċedonja ffirmaw fl-1995;

FILWAQT LI JAQBLU li huwa xieraq li r-regoli tal-Komunità tat-Trasport jissejsu fuq il-leġislazzjoni rilevanti fis-seħħ fi ħdan l-Unjoni Ewropea, kif stabbilit fl-Anness I għal dan it-Trattat, skont it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, u FILWAQT LI JQISU l-modifiki li hemm fiha, inkluż il-bdil tal-“Komunità Ewropea” bl-“Unjoni Ewropea”;

FILWAQT LI JŻOMMU F’MOĦĦHOM li l-integrazzjoni tas-swieq tat-trasport ma tistax tinkiseb b’pass wieħed, imma pjuttost permezz ta’ tranżizzjoni ffaċilitata b’arranġamenti speċifiċi ta’ durata limitata;

FILWAQT LI JENFASIZZAW li l-operaturi tat-trasport għandhom jiġu ttrattati b’manjiera mhux diskriminatorja fir-rigward tal-aċċess tagħhom għall-infrastrutturi tat-trasport;

FILWAQT LI JŻOMMU F’MOĦĦHOM li kull waħda mill-Partijiet tal-Ewropa tax-Xlokk għandha x-xewqa biex tagħmel il-liġijiet tagħha dwar it-trasport u l-materji assoċjati kompatibbli ma’ dawk tal-Unjoni Ewropea, inklużi l-iżviluppi futuri tal-acquis fi ħdan l-Unjoni;

FILWAQT LI JIRRIKONOXXU l-importanza tal-għajnuna teknika f’dan ir-rigward;

FILWAQT LI JŻOMMU F’MOĦĦHOM in-neċċessità li jitħares l-ambjent u li tiġi miġġielda l-bidla fil-klima, u li l-iżvilupp tas-settur tat-trasport għandu bżonn li jkun sostenibbli;

FILWAQT LI JŻOMMU F’MOĦĦHOM in-neċessità li jikkonsidraw id-dimensjoni soċjali tal-Komunità tat-Trasport u li jiġu stabbiliti strutturi ta’ djalogu fil-Partijiet tal-Ewropa tax-Xlokk;

FILWAQT LI JŻOMMU F’MOĦĦHOM il-perspettiva Ewropea tal-Partijiet tal-Ewropa tax-Xlokk kif ikkonfermat minn diversi Summits tal-Kunsill Ewropew reċenti;

FILWAQT LI JINNUTAW li l-Eks-Repubblika Jugoslava tal-Maċedonja, il-Montenegro, ir-Repubblika tas-Serbja u r-Repubblika tal-Albanija huma pajjiżi kandidati għas-sħubija fl-Unjoni Ewropea u l-Bożnija-Ħerzegovina applikat għas-sħubija;

FILWAQT LI JINNUTAW li l-proċeduri interni tal-Istati Membri tal-Unjoni Ewropea jistgħu japplikaw meta jirċievu dokumenti maħruġa mill-awtoritajiet tal-Kosovo skont dan it-Trattat;

FILWAQT LI JINNUTAW id-determinazzjoni tal-pajjiżi kandidati u l-kandidati potenzjali li jersqu eqreb lejn l-Unjoni Ewropea u li jimplimentaw l-acquis, b’mod partikolari fil-qasam tat-trasport,

IDDEĊIDEW LI JOĦOLQU KOMUNITÀ TAT-TRASPORT:

Artikolu 1

Għanijiet u prinċipji

1. L-għan ta’ dan it-Trattat hu li tinħoloq Komunità tat-Trasport fil-qasam tat-trasport bit-triq, bil-ferrovija, bil-passaġġi fuq l-ilma interni u dak marittimu kif ukoll l-iżvilupp tan-netwerk tat-trasport bejn l-Unjoni Ewropea u l-Partijiet tal-Ewropa tax-Xlokk, minn hawn ’il quddiem imsejħa "l-Komunità tat-Trasport". Il-Komunità tat-Trasport għandha tissejjes fuq l-integrazzjoni progressiva tas-swieq tat-trasport tal-Partijiet tal-Ewropa tax-Xlokk fis-suq tat-trasport tal-Unjoni Ewropea abbażi tal-acquis rilevanti, inklużi fl-oqsma tal-istandards tekniċi, l-interoperabilità, is-sikurezza, is-sigurtà, il-ġestjoni tat-traffiku, il-politika soċjali, l-akkwist pubbliku u l-ambjent, għall-modi kollha tat-trasport eskluż it-trasport bl-ajru. Għal dan il-għan, dan it-Trattat jistabbilixxi r-regoli applikabbli bejn il-Partijiet Kontraenti skont il-kundizzjonijiet stabbiliti hawn taħt. Dawn ir-regoli jinkludu dispożizzjonijiet stabbiliti bl-atti speċifikati fl-Anness I.

2. Id-dispożizzjonijiet ta’ dan it-Trattat għandhom japplikaw sakemm jikkonċernaw it-trasport bit-triq, bil-ferrovija, bil-passaġġi fuq l-ilma interni u dak marittimu u n-netwerks tat-trasport, inkluża l-infrastruttura tal-ajruport, jew kwistjoni assoċjata msemmija fl-Anness I

3. It-Trattat hu magħmul minn artikoli, li jistabbilixxu l-funzjonament ġenerali tal-Komunità tat-Trasport, minn hawn ’il quddiem imsejjaħ “it-Trattat Prinċipali”, minn Annessi, li minnhom l-Anness I fih l-atti tal-Unjoni Ewropea applikabbli bejn il-Partijiet Kontraenti fil-qafas tat-Trattat Prinċipali, u minn Protokolli, li minnhom ta’ mill-anqas wieħed għal kull Parti tal-Ewropea tax-Xlokk jistabbilixxi l-arranġamenti tranżizzjonali applikabbli għaliha.

Artikolu 2

1. Għall-finijiet ta' dan it-Trattat:

2. L-użu tat-termini “pajjiż”, “ċittadin”, “ċittadini”, “territorju” jew “bandiera” għandhom ikunu mingħajr preġudizzju għall-istatus ta’ kull Parti Kontraenti skont id-dritt internazzjonali.

Artikolu 3

1. Id-dispożizzjonijiet applikabbli tal-atti msemmija jew li qegħdin jew fl-Anness I, adattati skont l-Anness II, jew fid-deċiżjonijiet tal-Kumitat tat-Tmexxija Reġjonali għandhom ikunu vinkolanti għall-Partijiet Kontraenti.

2. Tali dispożizzjonijiet għandhom ikunu, jew għandhom isiru parti mill-ordni legali intern tagħhom tal-Partijiet tal-Ewropea tax-Xlokk kif ġej:

3. Fejn id-dispożizzjonijiet applikabbli tal-atti msemmija fil-paragrafu 1 jagħtu lok għal obbligi fuq in-naħa tal-Istati Membri tal-UE, dawk l-obbligi għandhom japplikaw għall-Istati Membri tal-UE, wara deċiżjoni adottata skont ir-regoli applikabbli fi ħdan l-Unjoni Ewropea msejsa fuq valutazzjoni mill-Kummissjoni Ewropea fir-rigward tal-implimentazzjoni sħiħa mill-Partijiet tal-Ewropea tax-Xlokk tal-atti tal-Unjoni Ewropea msemmija fl-Anness I.

Artikolu 4

Il-Partijiet Kontraenti għandhom jieħdu l-miżuri xierqa kollha, kemm jekk ikunu ġenerali jew partikolari, sabiex jiżguraw li l-obbligi li joriġinaw minn dan it-Trattat jiġu sodisfatti u għandhom jevitaw kwalunkwe miżura tista' tipperikola b’xi mod il-ksib tal-għanijiet ta’ dan it-Trattat.

Artikolu 5

Kwistjonijiet soċjali

Il-Partijiet tal-Ewropa tax-Xlokk għandhom jimplimentaw l-acquis soċjali rilevanti fir-rigward tat-trasport kif stabbilit fl-Anness I. Il-Komunita tat-Trasport għandha tirrinforza u tippromwovi d-djalogu socjali u d-dimensjoni soċjali permezz tar-referenza għall-acquis fil-kwistjonijiet soċjali, id-drittijiet fundamentali tal-ħaddiema u l-involviment tal-Kumitat Ekonomiku u Soċjali Ewropew u tas-sħab soċjali nazzjonali u Ewropej li għandhom rwol fis-settur tat-trasport, fil-livell xieraq.

Artikolu 6

Ambjent

Il-Partijiet tal-Ewropa tax-Xlokk għandhom jimplimentaw l-acquis ambjentali rilevanti fir-rigward tat-trasport, b’mod partikolari l-Valutazzjoni Ambjentali Strateġika, il-Valutazzjoni tal-Impatt Ambjentali, u d-Direttivi li għandhom x’jaqsmu man-natura, l-ilma u l-kwalità tal-arja kif stabbilit fl-Anness I.6.

Artikolu 7

Akkwist pubbliku

Il-Partijiet tal-Ewropa tax-Xlokk għandhom jimplimentaw l-acquis rilevanti għall-akkwist pubbliku fir-rigward tat-trasport kif stabbilit fl-Anness I.7.

Artikolu 8

Infrastruttura

1. Il-mapep tal-estensjoni indikattiva tan-netwerk trans-ewropew tat-trasport (TEN-T) tan-netwerks komprensivi u prinċipali għall-Balkani tal-Punent huma mehmużin ma’ dan it-Trattat bħala l-Anness I.1. Il-Kumitat tat-Tmexxija Reġjonali għandu jirraporta kull sena lill-Kunsill Ministerjali dwar l-implimentazzjoni tat-TEN-T deskritt f’dan it-Trattat. Il-Kumitat Tekniċi għandhom jassistu lill-Kumitat tat-Tmexxija Reġjonali fit-tfassil tar-rapport.

2. Il-Komunità tat-Trasport għandha ssostni l-iżvilupp tal-estensjoni indikattiva tat-TEN-T tan-netwerks komprensivi u prinċipali għall-Balkani tal-Punent skont ir-Regolament Delegat tal-Kummissjoni (UE) 2016/758 (1) kif stabbilit fl-Anness I.1. Din għandha tqis il-ftehimiet bilaterali u multilaterali relatati konklużi mill-Partijiet Kontraenti, inkluż l-iżvilupp ta’ rabtiet u interkonnessjonijiet ewlenin meħtieġa biex jiġu eliminati l-konġestjonijiet u biex tiġi promossa l-interkonnessjoni tan-netwerks nazzjonali u man-netwerks tal-UE tat-TEN-T.

Artikolu 9

1. Il-Komunità tat-Trasport għandha tiżviluppa kull sentejn pjan kontinwu ta’ ħidma ta’ ħames snin għall-iżvilupp tal-estensjoni indikattiva tat-TEN-T tan-netwerks komprensivi u prinċipali għall-Balkani tal-Punent u l-identifikazzjoni tal-proġetti ta’ prijorità ta’ interess reġjonali f’konformità mal-aqwa prattika tal-Unjoni, li għandha tikkontribwixxi għall-iżvilupp sostenibbli bilanċjat f’termini ta’ ekonomija, integrazzjoni spazjali, impatt ambjentali u soċjali kif ukoll koeżjoni soċjali.

2. Fost oħrajn, il-pjan kontinwu ta’ ħidma ta’ ħames snin għandu:

3. Il-Komunità tat-Trasport għandha tippromwovi l-istudji u l-analiżijiet meħtieġa, b’mod partikolari li jikkonċernaw il-vijabilità ekonomika, l-ispeċifikazzjoni teknika, l-impatt ambjentali, l-konsegwenzi soċjali u l-mekkaniżmi ta’ finanzjament.

4. Għandha tiġi stabbilita sistema ta’ informazzjoni mis-Segretarjat Permanenti biex tintuża minn dawk li jieħdu d-deċiżjonijiet fil-monitoraġġ u r-reviżjoni tal-kundizzjoni u l-prestazzjoni tal-estensjoni indikattiva tat-TEN-T tan-netwerks komprensivi u prinċipali għall-Balkani tal-Punent.

Artikolu 10

Il-Partijiet tal-Ewropa tax-Xlokk għandhom jiżviluppaw sistemi effiċjenti ta’ ġestjoni tat-traffiku, inklużi sistemi intermodali u sistemi ta’ trasport intelliġenti.

Artikolu 11

Trasport bil-ferrovija

1. Fil-kamp ta' applikazzjoni u bil-kundizzjonijiet ta’ dan it-Trattat u fil-kamp ta' applikazzjoni u bil-kundizzjonijiet stabbiliti fl-atti rilevanti speċifikati fl-Anness I, l-impriżi tal-ferroviji liċenzjati fi Stat Membru tal-UE, jew minn Parti tal-Ewropa tax-Xlokk għandhom ikollhom id-dritt ta’ aċċess għall-infrastruttura fl-Istati Membri tal-UE kollha u fil-Partijiet tal-Ewropa tax-Xlokk għall-iskop li joperaw linja ferrovjarja internazzjonali għall-passiġġieri jew għall-merkanzija.

2. Fil-kamp ta' applikazzjoni u bil-kundizzjonijiet ta’ dan it-Trattat u fil-kamp ta' applikazzjoni u bil-kundizzjonijiet stabbiliti fl-atti rilevanti speċifikati fl-Anness I, ma għandu jkun hemm l-ebda restrizzjoni fuq il-validità tal-liċenzji tal-impriżi tal-ferroviji, iċ-ċertifikati tas-sikurezza tagħhom, id-dokumenti ta’ ċertifikazzjoni tas-sewwieqa tal-ferroviji u l-awtorizzazzjonijiet tal-vetturi ferrovjarji mogħtija mill-UE jew minn awtorità kompetenti ta’ Stat Membru jew minn Parti tal-Ewropa tax-Xlokk.

Artikolu 12

Trasport bit-triq

Il-Partijiet tal-Ewropa tax-Xlokk għandhom jippromwovu operazzjonijiet tat-trasport bit-triq effiċjenti, sikuri u siguri. Il-kooperazzjoni bejn il-Partijiet Kontraenti għandha timmira li tilħaq konverġenza lejn standards u politiki operattivi fit-trasport bit-triq tal-Unjoni Ewropa, b’mod partikolari billi jimplimentaw l-acquis tat-trasport bit-triq kif imsemmi fl-Anness I.

Artikolu 13

Trasport bil-passaġġi fuq l-ilma interni

Il-Partijiet Kontraenti għandhom jippromwovu operazzjonijiet tat-trasport bil-passaġġi fuq l-ilma interni effiċjenti, sikuri u siguri. Il-kooperazzjoni bejn il-Partijiet Kontraenti għandha timmira li tilħaq konverġenza lejn standards u politiki operattivi fit-trasport bil-passaġġi fuq l-ilma interni tal-Unjoni Ewropa, b’mod partikolari billi jimplimentaw l-atti stabbiliti fl-Anness I mill-Partijiet tal-Ewropa tax-Xlokk.

Artikolu 14

Trasport marittimu

Il-Partijiet Kontraenti għandhom jippromwovu operazzjonijiet tat-trasport marittimu effiċjenti, sikuri u seguri. Il-kooperazzjoni bejn il-Partijiet Kontraenti għandha timmira li tilħaq konverġenza lejn standards u politiki operattivi fit-trasport marittimu tal-Unjoni Ewropa, b’mod partikolari billi jimplimentaw l-atti stabbiliti fl-Anness I mill-Partijiet tal-Ewropa tax-Xlokk.

Artikolu 15

Tħaffif tal-formalitajiet amministrattivi

1. Il-Partijiet Kontraenti għandhom jiffaċilitaw l-proċeduri amministrattivi (il-formalitajiet) biex wieħed jgħaddi minn territorju doganali wieħed għal ieħor skont id-dispożizzjonijiet ta’ kooperazzjoni doganali tal-ftehimiet applikabbli bejn l-Unjoni Ewropea minn naħa waħda, u kull waħda mill-Partijiet tal-Ewropa tax-Xlokk, min-naħa l-oħra.

2. Bl-istess għanijiet, il-Partijiet tal-Ewropa tax-Xlokk għandhom jiffaċilitaw il-proċeduri amministrattivi biex wieħed jgħaddi minn territorju doganali wieħed għal ieħor skont id-dispożizzjonijiet ta’ kooperazzjoni doganali tal-ftehimiet bejniethom.

Artikolu 16

Nondiskriminazzjoni

Fil-kamp ta' applikazzjoni ta’ dan it-Trattat, u mingħajr preġudizzju għal kwalunkwe dispożizzjoni speċjali inkluża fih, kwalunkwe diskriminazzjoni fuq il-bażi ta’ nazzjonalità għandha tkun ipprojbita.

Artikolu 17

Kompetizzjoni

1. Fil-kamp ta' applikazzjoni ta’ dan it-Trattat id-dispożizzjonijiet tal-Anness III għandhom japplikaw. Fejn ir-regoli dwar il-kompetizzjoni u l-għajnuna mill-Istat huma inklużi fi ftehimiet oħra bejn żewġ Partijiet Kontraenti jew aktar, bħalma huma l-ftehimiet ta’ assoċjazzjoni, dawk ir-regoli għandhom japplikaw bejn dawk il-Partijiet.

2. L-Artikoli 18, 19 u 20 ma għandhomx japplikaw fir-rigward tad-dispożizzjonijiet fl-Anness III li jikkonċernaw il-kompetizzjoni. Dawn għandhom japplikaw fir-rigward tal-għajnuna mill-Istat.

Artikolu 18

Eżekuzzjoni

1. Mingħajr preġudizzju għall-paragrafu 2, kull Parti Kontraenti għandha tiżgura li d-drittijiet li ġejjin mit-Trattat, u b’mod partikolari mill-atti speċifikati fl-Anness I, jistgħu jiġu invokati quddiem qrati nazzjonali.

2. Il-kwistjonijiet kollha dwar il-legalità tal-leġislazzjoni adottata mill-Unjoni Ewropea u speċifikata fl-Anness I, għandha tkun il-kompetenza esklussiva tal-Qorti tal-Ġustizzja tal-Unjoni Ewropea, minn hawn ’il quddiem imsejħa “l-Qorti tal-Ġustizzja”.

Artikolu 19

Interpretazzjoni

1. Sakemm id-dispożizzjonijiet ta’ dan it-Trattat u d-dispożizzjonijiet tal-atti speċifikati fl-Anness I huma identiċi fis-sustanza għar-regoli korrispondenti għat-Trattat dwar l-Unjoni Ewropea u għat-Trattat tal-Funzjonament tal-Unjoni Ewropea u għall-atti adottati skont dawk it-Trattati, dawk id-dispożizzjonijiet għandhom, fl-implimentazzjoni u fl-applikazzjoni tagħhom, jiġu interpretati f’konformità mad-deċiżjonijiet rilevanti tal-Qorti tal-Ġustizzja u mad-deċiżjonijiet tal-Kummissjoni Ewropea mogħtija qabel id-data tal-iffirmar ta’ dan it-Trattat. Is-sentenzi u d-deċiżjonijiet mogħtija wara d-data tal-iffirmar ta’ dan it-Trattat għandhom jiġu kkomunikati lill-Partijiet Kontraenti l-oħra. Fuq talba ta’ waħda mill-Partijiet Kontraenti, l-implikazzjonijiet ta’ dawn is-sentenzi u d-deċiżjonijiet li jiġu wara għandhom jiġu ddeterminati mill-Kumitat tat-Tmexxija Reġjonali megħjun mill-kumitati tekniċi bil-ħsieb li jiġi żgurat l-funzjonament xieraq ta’ dan it-Trattat. Interpretazzjonijiet eżistenti għandhom jiġu kkomunikati lill-Partijiet tal-Ewropa tax-Xlokk qabel id-data tal-iffirmar ta’ dan it-Trattat. Deċiżjonijiet meħuda mill-Kumitat tat-Tmexxija Reġjonali skont din il-proċedura għandhom ikunu f’konformità mal-każistika tal-Qorti tal-Ġustizzja.

2. Meta f’każ quddiem qorti jew tribunal ta’ Parti tal-Ewropa tax-Xlokk tinqala’ kwistjoni ta’ interpretazzjoni ta’ dan it-Trattat, tad-dispożizzjonijiet tal-atti speċifikati fl-Anness I jew ta’ atti adottati f'konformità magħhom li huma identiċi fis-sustanza għar-regoli korrispondenti għat-Trattat dwar l-Unjoni Ewropea u għat-Trattat tal-Funzjonament tal-Unjoni Ewropea jew għall-atti adottati skont dawk it-Trattati, dik il-qorti jew dak it-tribunal għandhom jistaqsu, jekk jara li dan hu neċessarju biex ikunu jistgħu jagħtu sentenza u skont l-Anness IV, lill-Qorti tal-Ġustizzja biex tiddeċiedi l-kwistjoni. Parti tal-Ewropa tax-Xlokk tista’, b’deċiżjoni u skont l-Anness IV, tistipula l-limitu li skontu, u skont liema modalitajiet, il-qrati u t-tribunali tagħha jridu japplikaw din id-dispożizzjoni. Tali deċiżjoni għandha tiġi notifikata lid-depożitarju u lill-Qorti tal-Ġustizzja. Id-depożitarju għandu jinforma lill-Partijiet Kontraenti l-oħra. Id-deċiżjoni preliminari tal-Qorti tal-Ġustizzja għandha tkun vinkolanti fuq il-qrati tal-Parti tal-Ewropa tax-Xlokk li qegħdin jittrattaw il-każ li fiha nqalgħet il-kwistjoni.

Artikolu 20

Leġislazzjoni ġdida

1. Dan it-Trattat għandu jkun, mingħajr il-preġudizzju għad-dritt ta’ kull Parti tal-Ewropa tax-Xlokk, soġġett għall-konformità mal-prinċipju ta’ nondiskriminazzjoni u d-dispożizzjonijiet ta’ dan l-Artikolu li jadotta unilateralment leġislazzjoni ġdida jew jemenda l-leġislazzjoni eżistenti fil-qasam tat-trasport jew qasam assoċjat imsemmi fl-Anness I. Il-Partijiet tal-Ewropa tax-Xlokk ma għandhomx jadottaw xi leġislazzjoni bħal din jekk mhux f’konformità ma’ dan it-Trattat.

2. Hekk kif Parti tal-Ewropa tax-Xlokk tkun adottat leġislazzjoni ġdida jew emenda fil-leġislazzjoni tagħha, din għandha tinforma lill-Partijiet Kontraenti l-oħra permezz tal-Kumitat tat-Tmexxija Reġjonali mhux aktar tard minn xahar wara l-adozzjoni tagħha. Fuq talba ta’ xi Parti Kontraenti, il-kumitat tekniku rilevanti għandu fi żmien xahrejn, iżomm skambju ta’ opinjonijiet dwar l-implikazzjonijiet ta’ din il-leġislazzjoni l-ġdida jew emenda għall-funzjonament xieraq ta’ dan it-Trattat.

3. Il-Kumitat tat-Tmexxija Reġjonali għandu, fir-rigward ta’ atti tal-Unjoni Ewropea ġodda legalment vinkolanti:

4. Fir-rigward tal-atti legalment vinkolanti ġodda tal-Unjoni Ewropea li ġew adottati bejn l-iffirmar ta’ dan it-Trattat u d-dħul fis-seħħ tiegħu u li dwarhom il-Partijiet Kontraenti l-oħra ġew infurmati, id-data tat-tressiq għandha tittieħed li hi d-data li fiha l-informazzjoni tkun waslet. Id-data li fiha l-Kumitat tat-Tmexxija Reġjonali jasal għal deċiżjoni ma tistax tkun qabel sittin jum wara d-dħul fis-seħħ ta’ dan it-Trattat.

Artikolu 21

Il-Kunsill Ministerjali

Kunsill Ministerjali huwa b'dan stabbilit. Dan għandu jiżgura li l-għanijiet stabbiliti f’dan it-Trattat jintlaħqu u għandu:

Artikolu 22

Il-Kunsill Ministerjali għandu jkun magħmul minn rappreżentant wieħed ta’ kull Parti Kontraenti. Il-parteċipazzjoni bħala osservatur għandha tkun miftuħa għall-Istati Membri kollha tal-UE.

Artikolu 23

Il-Kunsill Ministerjali għandu jiltaqa’ fuq bażi annwali.

Artikolu 24

Kumitat tat-Tmexxija Reġjonali

1. Kumitat tat-Tmexxija Reġjonali huwa b'dan stabbilit. Dan għandu jkun responsabbli għall-amministrazzjoni ta’ dan it-Trattat u għandu jiżgura l-implimentazzjoni adatta tiegħu, mingħajr preġudizzju għall-Artikolu 19. Għal dan il-għan, dan għandu jagħmel rakkomandazzjonijiet u jieħu deċiżjonijiet fil-każijiet previsti f’dan it-Trattat. Id-deċiżjonijiet tal-Kumitat tat-Tmexxija Reġjonali għandhom isiru effettivi mill-Partijiet Kontraenti skont ir-regoli tagħhom stess.

2. Il-Kumitat tat-Tmexxija Reġjonali għandu jkun magħmul minn rappreżentant, u rappreżentant sostitut, tal-Partijiet Kontraenti. Il-parteċipazzjoni bħala osservatur għandha tkun miftuħa għall-Istati Membri kollha tal-UE.

3. Il-Kumitat tat-Tmexxija Reġjonali għandu jaġixxi b’unanimità.

4. Għall-fini tal-infurzar xieraq ta’ dan it-Trattat, il-Partijiet Kontraenti għandhom jiskambjaw informazzjoni, inter alia, dwar leġislazzjoni ġdida jew deċiżjonijiet li huma rilevanti għal dan it-Trattat, u, fuq it-talba ta’ xi Parti Kontraenti, għandhom jagħmlu konsultazzjonijiet fi ħdan il-Kumitat tat-Tmexxija Reġjonali, inklużi dwar kwistjonijiet soċjali.

5. Il-Kumitat tat-Tmexxija Reġjonali għandu jadotta r-regoli tiegħu ta' proċedura.

6. Kull Parti tal-Ewropa tax-Xlokk għandha tippresiedi l-Kumitat tat-Tmexxija Reġjonali darba kull waħda skont l-arranġamenti li jridu jiġu stabbiliti fir-regoli ta’ proċedura tiegħu.

7. Il-president tal-Kumitat tat-Tmexxija Reġjonali għandu jlaqqa’ l-laqgħat tiegħu ta’ mill-anqas darbtejn fis-sena biex jeżamina l-funzjonament ġenerali ta’ dan it-Trattat u, meta ċ-ċirkostanzi hekk jeħtieġu, fuq talba ta’ Parti Kontraenti. Il-Kumitat tat-Tmexxija Reġjonali għandu jżomm taħt rieżami kontinwu l-iżvilupp tal-każistika tal-Qorti tal-Ġustizzja. Għal dan il-fini, l-Unjoni Ewropea għandha tittrasmetti lill-Partijiet tal-Ewropa tax-Xlokk is-sentenzi kollha rilevanti tal-Qorti tal-Ġustizzja għall-funzjonament ta’ dan it-Trattat. Il-Kumitat tat-Tmexxija Reġjonali għandu jaġixxi fi żmien tliet xhur sabiex jippreserva l-interpretazzjoni omoġena ta’ dan it-Trattat.

8. Il-Kumitat tat-Tmexxija Reġjonali għandu jipprepara x-xogħol tal-Kunsill Ministerjali.

Artikolu 25

1. Deċiżjoni tal-Kumitat tat-Tmexxija Reġjonali għandha tkun vinkolanti fuq il-Partijiet Kontraenti. Kull meta deċiżjoni meħuda mill-Kumitat tat-Tmexxija Reġjonali fiha rekwiżit għal azzjoni li trid tittieħed minn Parti Kontraenti, l-imsemmija Parti għandha tieħu l-miżuri neċessarji u tinforma lill-Kumitat tat-Tmexxija Reġjonali bihom.

2. Id-deċiżjonijiet tal-Kumitat tat-Tmexxija Reġjonali għandhom jiġu ppubblikati fil-Ġurnali Uffiċjali tal-Unjoni Ewropea u f’dawk tal-Partijiet tal-Ewropa tax-Xlokk. Kull deċiżjoni għandha tistqarr id-data tal-implimentazzjoni tagħha mill-Partijiet Kontraenti u kwalunkwe informazzjoni oħra li x'aktarx tikkonċerna l-operaturi ekonomiċi.

Artikolu 26

Kumitati tekniċi

1. Il-Kumitat tat-Tmexxija Reġjonali għandu jiddeċiedi li jistabbilixxi kumitati tekniċi, fil-forma ta’ gruppi ta’ ħidma ad hoc. Kull kumitat tekniku jista’ jagħmel proposti fl-isfera tar-responsabbiltà tiegħu lill-Kumitat tat-Tmexxija Reġjonali. Il-Kumitati Tekniċi għandhom ikunu magħmula minn rappreżentanti tal-Partijiet Kontraenti. Il-parteċipazzjoni bħala osservatur għandha tkun miftuħa għall-Istati Membri kollha tal-UE.

Fuq bażi ad hoc, organizzazzjonijiet rilevanti tas-soċjetà ċivili, u b’mod partikolari dawk ambjentali, għandhom jiġu mistiedna bħala osservaturi.

2. Il-kumitati tekniċi għandhom jadottaw ir-regoli tal-proċedura tagħhom.

3. Kull Parti tal-Ewropa tax-Xlokk għandha tippresiedi darba kull waħda l-kumitat tat-tmexxija reġjonali skont l-arranġamenti li jridu jiġu stabbiliti fir-regoli ta’ proċedura tiegħu.

Artikolu 27

Forum soċjali

1. Il-Partijiet Kontraenti għandhom iqisu sew id-dimensjoni soċjali u dawn għandhom jirrikonoxxu l-bżonn li jinvolvu lis-sħab soċjali fil-livelli kollha xierqa billi jippromwovu d-djalogu soċjali fir-rigward tal-monitoraġġ tal-implimentazzjoni ta' dan it-Trattat u l-effetti tiegħu.

2. Dawn għandhom iqisu l-importanza li jiffokaw l-attenzjoni tagħhom fuq l-oqsma ewlenin li ġejjin:

3. Biex jindirizzaw dawn il-kwistjonijiet soċjali, il-Partijiet Kontraenti għandhom jaqblu li jistabbilixxu Forum Soċjali. Kull Parti Kontraenti, skont il-proċeduri interni tagħha, għandha taħtar ir-rappreżentanti tagħha, li jistgħu jieħdu parti fil-laqgħat rilevanti tal-Forum Soċjali. Ir-rappreżentanza għandha tkopri l-gvernijiet, kif ukoll l-organizzazzjonijiet tal-ħaddiema u l-impjegaturi u kif ukoll il-korpi rilevanti l-oħra, li huma meqjusa xierqa skont is-suġġetti diskussi. Il-kumitati Ewropej tad-djalogu soċjali marbuta mas-settur tat-trasport għandhom ikunu preżenti u jipparteċipaw fil-laqgħat, kif ukoll ir-rappreżentanti tal-Kumitat Ekonomiku u Soċjali Ewropew. Il-Forum Soċjali għandu jadotta r-regoli ta' proċedura tiegħu.

Artikolu 28

Is-Segretarjat Permanenti

Is-Segretarjat Permanenti huwa b'dan stabbilit. Dan għandu:

Artikolu 29

Is-Segretarjat Permanenti għandu jkun magħmul minn Direttur u minn dak il-persunal li l-Komunità tat-Trasport tista’ teħtieġ. Is-Segretarjat Permanenti jista’ jkun magħmul minn Deputat Direttur wieħed jew aktar. Il-lingwa ta’ ħidma għandha tkun l-Ingliż.

Artikolu 30

Id-Direttur tas-Segretarjat Permanenti għandu jinħatar mill-Kumitat tat-Tmexxija Reġjonali wara konsultazzjoni mal-Kunsill Ministerjali. It-tul taż-żmien tal-mandat tiegħu/tagħha ma għandux jaqbeż it-tliet snin. Il-mandat jista’ jiġġedded. Il-Kumitat tat-Tmexxija Reġjonali għandu jistabbilixxi r-regoli tas-Segretarjat permanenti, b’mod partikolari għar-reklutaġġ, il-kundizzjonijiet tax-xogħol u l-ekwilibriju ġeografiku tal-persunal tas-Segretarjat. Il-Kumitat tat-Tmexxija Reġjonali jista’ jkun magħmul minn Deputat Direttur wieħed jew aktar. Id-Direttur għandu jagħżel u jaħtar il-persunal wara konsultazzjoni mal-Kumitat tat-Tmexxija Reġjonali.

Artikolu 31

Fit-twettiq tad-dmirijiet tagħhom id-Direttur u l-persunal tas-Segretarjat Permanenti għandhom jaġixxu b’mod imparzjali u ma għandhomx ifittxu jew jirċievu struzzjonijiet minn xi Parti Kontraenti. Dawn għandhom jippromwovu l-interessi tal-Komunità tat-Trasport.

Artikolu 32

Id-Direttur tas-Segretarjat Permanenti jew sostitut nominat għandu jassisti l-laqgħat tal-Kunsill Ministerjali, tal-Kumitat tat-Tmexxija Reġjonali, il-Kumitati Tekniċi u l-Forum Soċjali.

Artikolu 33

Is-sede tas-Segretarjat Permanenti għandha tiġi stabbilita f'konformità mal-punt (d) tal-Artikolu 21.

Artikolu 34

Baġit

Kull Parti Kontraenti għandha tikkontribwixxi għall-baġit tal-Komunità tat-Trasport kif stabbilit fl-Anness V. Il-livell tal-kontribuzzjonijiet jista’ jiġi rivedut kull tliet snin, fuq talba ta’ xi Parti Kontraenti, b’deċiżjoni tal-Kumitat tat-Tmexxija Reġjonali.

Artikolu 35

Il-Kumitat tat-Tmexxija Reġjonali għandu jadotta l-baġit tal-Komunità tat-Trasport kull sena. Il-baġit għandu jkopri l-ispejjeż operattivi tal-Komunità tat-Trasport meħtieġa għall-funzjonament tal-korpi tiegħu. L-ispiża ta’ kull korp għandha tiġi stabbilita f’parti differenti tal-baġit. Il-Kumitat tat-Tmexxija Reġjonali għandu jadotta deċiżjoni li tispeċifika l-proċedura għall-implimentazzjoni tal-baġit, għall-preżentazzjoni u l-awditjar tal-kontijiet u għall-ispezzjoni.

Artikolu 36

Id-Direttur tas-Segretarjat Permanenti għandu jimplimenta l-baġit u għandu jirrapporta kull sena lill-Kumitat tat-Tmexxija Reġjonali dwar l-eżekuzzjoni tal-baġit. Il-Kumitat tat-Tmexxija Reġjonali jista’ jiddeċiedi, jekk ikun adatt, li jafda awdituri indipendenti biex jivverifikaw l-eżekuzzjoni xierqa tal-baġit.

Artikolu 37

Riżoluzzjoni tat-tilwim

1. Kwalunkwe Parti Kontraenti tista’ tressaq kwistjoni ta’ tilwim li tikkonċerna l-applikazzjoni jew l-interpretazzjoni ta’ dan it-Trattat quddiem il-Kumitat tat-Tmexxija Reġjonali, ħlief fejn proċeduri speċifiċi huma stabbiliti f’dan it-Trattat.

2. Meta tilwima titressaq quddiem il-Kumitat tat-Tmexxija Reġjonali skont il-paragrafu 1, għandhom jinżammu konsultazzjonijiet immedjati bejn il-partijiet tat-tilwima. F’każijiet fejn l-Unjoni Ewropea mhix parti mit-tilwima, rappreżentant tal-Unjoni Ewropea jista’ jiġi mistieden għall-konsultazzjonijiet minn waħda mill-partijiet tat-tilwima. Il-partijiet tat-tilwima jistgħu jfasslu proposta għal soluzzjoni li għandha tiġi ppreżentata immedjatament lill-Kumitat tat-Tmexxija Reġjonali. Deċiżjonijiet meħuda mill-Kumitat tat-Tmexxija Reġjonali skont din il-proċedura għandhom jirrispettaw il-każistika tal-Qorti tal-Ġustizzja.

3. Jekk il-Kumitat tat-Tmexxija Reġjonali, wara erba’ xhur mid-data meta l-kwistjoni kienet tressqet, ma rnexxielux jieħu deċiżjoni li ssolvi t-tilwima, il-partijiet tat-tilwima jistgħu jirreferuha lill-Qorti tal-Ġustizzja li d-deċiżjoni tagħha għandha tkun finali u vinkolanti. Il-modalitajiet li skonthom tali tressiq jista’ jsir lill-Qorti tal-Ġustizzja huma stabbiliti fl-Anness IV.

Artikolu 38

Divulgazzjoni ta' informazzjoni

1. Il-korpi kollha stabbiliti b’dan it-Trattat jew skontu għandhom jiżguraw it-trasparenza l-aktar wiesgħa possibbli fix-xogħol tagħhom. Għaldaqstant, kwalunkwe ċittadin tal-Partijiet Kontraenti, u kwalunkwe persuna fiżika jew ġuridika li tirrisjedi jew għandha l-uffiċċju reġistrat f’Parti Kontraenti, għandha dritt ta’ aċċess għad-dokumenti miżmumin mill-korpi stabbiliti b’dan it-Trattat jew skontu, soġġett għall-prinċipji u l-kundizzjonijiet li jridu jiġu definiti skont il-paragrafu 2.

2. Il-prinċipji ġenerali u l-limiti għal raġunijiet ta’ interess pubbliku jew privat li jirregolaw dan id-dritt ta’ aċċess għad-dokumenti għandhom jiġu ddeterminati mill-Kumitat tat-Tmexxija Reġjonali permezz ta’ regoli bbażati fuq regoli tal-Unjoni Ewropea dwar l-aċċess għal dokumenti, imsemmija fir-Regolament (KE) Nru 1049/2001 tal-Parlament Ewropew u tal-Kunsill (2). Ir-regoli adottati mill-Kumitat tat-Tmexxija Reġjonali għandhom jipprevedu proċedura amministrattiva li biha r-rifjuti ta’ għoti ta’ aċċess għal dokument jistgħu jiġu kkunsidrati mill-ġdid jew riveduti.

3. Sa fejn id-dokumenti miżmumin mill-korpi stabbiliti b’dan it-Trattat jew skontu, ikun fihom informazzjoni ambjentali, kif definit fil-punt (3) tal-Artikolu 2 tal-Konvenzjoni dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta' Deċiżjonijiet u l-Aċċess għall-Ġustizzja fi Kwistjonijiet Ambjentali, l-aċċess għal din l-informazzjoni għandu jiġi żgurat f'konformità mal-Artikolu 4 ta’ dik il-Konvenzjoni.

Il-Kumitat tat-Tmexxija Reġjonali għandu jaddotta r-regoli neċessarji biex jiżgura l-implimentazzjoni ta’ dan il-paragrafu. Dawk ir-regoli ta’ implimentazzjoni għandhom jipprevedu proċedura amministrattiva li biha r-rifjuti ta’ għoti ta’ aċċess għal informazzjoni ambjentali jistgħu jiġu kkunsidrati mill-ġdid jew riveduti.

4. Ir-rappreżentanti, id-delegati u l-esperti tal-Partijiet Kontraenti, kif ukoll l-uffiċjali u l-ħaddiema l-oħra li jaġixxu taħt dan it-Trattat għandhom jintalbu, anke wara li jtemmu l-impjieg tagħhom, biex ma jiżvelawx informazzjoni koperta mill-obbligu tal-kunfidenzjalità professjonali, partikolarment informazzjoni dwar l-intrapriżi, ir-relazzjonijiet ta' negozju tagħhom jew il-komponenti tal-infiq tagħhom.

Artikolu 39

Pajjiżi terzi u organizzazzjonijiet internazzjonali

1. Il-Partijiet Kontraenti għandhom jikkonsultaw lil xulxin fil-qafas tal-Kumitat tat-Tmexxija Reġjonali fuq it-talba ta’ kwalunkwe Parti Kontraenti:

2. Il-konsultazzjonijiet previsti fil-paragrafu 1 għandhom jinżammu f’każijiet urġenti mill-aktar fis possibbli u fi kwalunkwe każ fi żmien tliet xhur tat-talba.

Artikolu 40

Arranġamenti tranżitorji

1. Il-Protokolli I sa VI jistabbilixxu l-arranġamenti tranżitorji u l-perjodi korrispondenti li japplikaw bejn l-Unjoni Ewropea, minn naħa waħda, u l-Parti konċernata tal-Ewropa tax-Xlokk, min-naħa l-oħra.

2. It-tranżizzjoni gradwali ta’ kull Parti tal-Ewropa tax-Xlokk lejn l-applikazzjoni sħiħa tal-Komunità tat-Trasport għandha tkun soġġetta għal valutazzjonijiet. Il-valutazzjonijiet għandhom jitwettqu mill-Kummissjoni Ewropea f’kooperazzjoni mal-Parti konċernata tal-Ewropa tax-Xlokk. Il-Kummissjoni Ewropea tista’ tvara valutazzjoni fuq l-inizjattiva tagħha stess jew fuq l-inizjattiva tal-Parti tal-Ewropa tax-Xlokk ikkonċernata.

3. Jekk l-Unjoni Ewropea tiddetermina li l-kundizzjonijiet ġew sodisfatti, din għandha tinforma lill-Kumitat tat-Tmexxija Reġjonali u minn hemm tiddeċiedi li l-Parti tal-Ewropa tax-Xlokk ikkonċernata tikkwalifika li tgħaddi għall-istadju li jmiss tal-Komunità tat-Trasport.

4. Jekk l-Unjoni Ewropea tiddetermina li l-kundizzjonijiet ma ġewx sodisfatti, il-Kummissjoni Ewropea għandha tirraporta dan lill-Kumitat tat-Tmexxija Reġjonali. L-Unjoni Ewropea għandha tirrakkomanda titjib speċifiku lill-Parti tal-Ewropa tax-Xlokk ikkonċernata.

DĦUL FIS-SEĦĦ, RIEŻAMI, TERMINAZZJONI U DISPOŻIZZJONIJIET OĦRA

Artikolu 41

Dħul fis-seħħ

1. Dan it-Trattat għandu jkun suġġett għar-ratifika jew l-approvazzjoni mill-firmatarji f'konformità mal-proċeduri tagħhom stess. L-istrumenti tar-rattifika jew l-approvazzjoni għandhom ikunu ddepożitati lis-Segretarjat Ġenerali tal-Kunsill tal-Unjoni Ewropea, li għandu jinnotifika lill-firmatarji l-oħra u jwettaq l-funzjonijiet l-oħra kollha tad-depożitarju.

2. Dan it-Trattat għandu jidħol fis-seħħ fl-ewwel jum tat-tieni xahar wara d-data tad-depożitu tal-istrumenti tar-rattifika jew l-approvazzjoni mill-Unjoni Ewropea u ta’ mill-anqas erba’ Partijiet tal-Ewropa tax-Xlokk. Għal kull firmatarju li jirratifika jew japprova dan it-Trattat wara din id-data, dan għandu jidħol fis-seħħ fl-ewwel jum tat-tieni xahar wara d-depożitu minn dan il-firmatarju tal-istrumenti tiegħu tar-rattifika jew l-approvazzjoni.

3. Minkejja l-paragrafi 1 u 2, l-Unjoni Ewropea u ta’ mill-anqas tliet Partijiet tal-Ewropa tax-Xlokk jistgħu jiddeċiedu li japplikaw b’mod proviżorju dan it-Trattat bejniethom mid-data tal-firma, skont l-applikazzjoni tal-liġi domestika, billi jinnotifikaw id-depożitarju li għandu jinnotifika lill-Partijiet Kontraenti tiegħu.

Artikolu 42

Rieżami

Dan it-Trattat għandu jiġi rieżaminat fuq talba ta’ xi Parti Kontraenti u fi kwalunkwe każ ħames snin wara li jidħol fis-seħħ.

Artikolu 43

Terminazzjoni

1. Kull Parti Kontraenti tista’ tiddenunzja dan it-Trattat billi tinnotifika lid-depożitarju li għandu jinnotifika din it-terminazzjoni lill-Partijiet Kontraenti l-oħra. Jekk dan it-Trattat jiġi ddenunzjat mill-Unjoni Ewropea dan għandu jieqaf milli jibqa’ fis-seħħ sena wara d-data ta' din in-notifika. Jekk dan it-Trattat jiġi ddenunzjat minn xi Parti tal-Ewropa tax-Xlokk dan għandu jieqaf milli jibqa’ fis-seħħ biss għal din il-Parti Kontraenti sena wara mid-data ta' din in-notifika.

2. Mal-adeżjoni fl-Unjoni Ewropea ta’ Parti tal-Ewropa tax-Xlokk, dik il-Parti Kontraenti għandha awtomatikament tieqaf milli tkun Parti tal-Ewropa tax-Xlokk skont dan it-Trattat u minflok għandha ssir Stat Membru tal-UE.

Artikolu 44

Lingwi

Dan it-Trattat huwa mfassal f'oriġinal uniku fil-lingwi uffiċjali tal-istituzzjonijiet tal-Unjoni Ewropea u tal-Partijiet tal-Ewropa tax-Xlokk, b'kull test ugwalment awtentiku.

Съставено в Брюксел на девети октомври през две хиляди и седемнадесета година.

Hecho en Bruselas, el nueve de octubre de dos mil diecisiete.

V Bruselu dne devátého října dva tisíce sedmnáct.

Udfærdiget i Bruxelles den niende oktober to tusind og sytten.

Geschehen zu Brüssel am neunten Oktober zweitausendsiebzehn.

Kahe tuhande seitsmeteistkümnenda aasta oktoobrikuu üheksandal päeval Brüsselis.

Έγινε στις Βρυξέλλες, στις εννέα Οκτωβρίου δύο χιλιάδες δεκαεπτά.

Done at Brussels on the ninth day of October in the year two thousand and seventeen.

Fait à Bruxelles, le neuf octobre deux mille dix-sept.

Sastavljeno u Bruxellesu devetog listopada godine dvije tisuće sedamnaeste.

Fatto a Bruxelles, addì nove ottobre duemiladiciassette.

Briselē, divi tūkstoši septiņpadsmitā gada devītajā oktobrī.

Priimta du tūkstančiai septynioliktų metų spalio devintą dieną Briuselyje.

Kelt Brüsszelben, a kétezer-tizenhetedik év október havának kilencedik napján.

Magħmul fi Brussell, fid-disa’ jum ta’ Ottubru fis-sena elfejn u sbatax.

Gedaan te Brussel, negen oktober tweeduizend zeventien.

Sporządzono w Brukseli dnia dziewiątego października roku dwa tysiące siedemnastego.

Feito em Bruxelas, em nove de outubro de dois mil e dezassete.

Întocmit la Bruxelles la nouă octombrie două mii șaptesprezece.

V Bruseli deviateho októbra dvetisícsedemnásť.

V Bruslju, dne devetega oktobra leta dva tisoč sedemnajst.

Tehty Brysselissä yhdeksäntenä päivänä lokakuuta vuonna kaksituhattaseitsemäntoista.

Som skedde i Bryssel den nionde oktober år tjugohundrasjutton.

Sačinjeno u Briselu devetog dana oktobra u godini dvijehiljadesedamnaestoj.

Составен во Брисел на деветиот ден од месецот октомври во две илјади и седумнаесеттата година.

Sačinjeno u Briselu devetog dana oktobra dvije hiljade sedamnaeste godine.

BËRË në Bruksel, më nëntë tetor, dy mijë e shtatëmbëdhjetë.

Сачињено у Бриселу деветог дана октобра у години двијехиљадеседамнаестој.

За Европейския съюз Por la Unión Europea Za Evropskou unii For Den Europæiske Union Für die Europäische Union Euroopa Liidu nimel Για την Ευρωπαϊκή Ένωση For the European Union Pour l'Union européenne Za Europsku uniju Per l'Unione europea Eiropas Savienības vārdā – Europos Sąjungos vardu Az Európai Unió részéről Għall-Unjoni Ewropea Voor de Europese Unie W imieniu Unii Europejskiej Pela União Europeia Pentru Uniunea Europeană Za Európsku úniu Za Evropsko unijo Euroopan unionin puolesta För Europeiska unionen Për Republikën e Shqipërisë Za Bosnu i Hercegovinu Za Bosnu i Hercegovinu 3a Боснy и Xерueroвннy Za Bivšu Jugoslovensku Republiku Makedoniju